b"\n_START_ARTICLE_\nComa d'en Vila\n_START_SECTION_\nDescripci\xc3\xb3\n_START_PARAGRAPH_\nLa Coma d'en Vila \xc3\xa9s un edifici format per un antic mas i uns corrals. El conjunt t\xc3\xa9 planta rectangular orientat E-O i es troba en un desnivell del terreny, amb les diferents edificacions col\xc2\xb7locades una al costat de l'altra._NEWLINE_El cos que correspon al mas, \xc3\xa9s de petites dimensions, de planta baixa i pis, amb coberta d'un aiguav\xc3\xa9s de teula \xc3\xa0rab i parets de pedra unida amb morter de cal\xc3\xa7. T\xc3\xa9 una porta d'acc\xc3\xa9s a la fa\xc3\xa7ana de ponent, de llinda de pedra, i una \xc3\xbanica finestra al pis. Per la banda de llevant, t\xc3\xa9 un corral o estable, amb un mur de pedra i morter de cal\xc3\xa7 que el tanca perimetralment i tres pilars circulars de pedra a l'eix central que suportaven una coberta de la que tan sols resta una part, la que toca a la casa._NEWLINE_Aquest corral principal t\xc3\xa9 una porta amb llinda per accedir-hi des del costat de migdia. Tamb\xc3\xa9 t\xc3\xa9 adossat un altre cos a continuaci\xc3\xb3, del que nom\xc3\xa9s queden els murs. Al cam\xc3\xad d'acc\xc3\xa9s a la casa, que es troba a un nivell superior a la banda de tramuntana, hi ha l'era enrajolada i una bassa excavada en la roca._NEWLINE_Es troba dins la zona del Parc Natural de Sant Lloren\xc3\xa7 del Munt i l'Obac. Cam\xc3\xad que surt a l'esquerra en el P.Q.14.800 de la carretera BV-1221 de Terrassa a Talamanca. Es passa per la masia de la Mata pel cam\xc3\xad forestal de Matarodona. Est\xc3\xa0 a la cru\xc3\xaflla dels antics camins de Matadepera a Mura i el cam\xc3\xad que passant pel Coll d'Eres va fins a Sant Lloren\xc3\xa7 Savall. Es troba en la part alta de la carena._NEWLINE_(Text procedent del mapa de patrimoni cultural de la Diputaci\xc3\xb3 de Barcelona)"